රුසියානු_ඉතිහාසය
යුද බිය අවුළුවමින් අවසන් ගමන් යන යුක්‍රේන කැරලි නායකයා - ඇලෙක්සැන්ඩර් සැකචෙන්කෝ
මෑත කාලයේ නැගෙනහිර යුක්‍රේනයේ ඩොනෙට්ස්ක් නගරයට වැඩිම ජන ගඟක් ගලා ආවේ පසුගිය ඉරිදාය. එවැන්නකට නගර පරිපාලනය කොහෙත්ම සූදානමින් නොසිටියද, ඇතිවූ ප්‍රවාහන හා සැපයුම් දුෂ්කරතා පැමිණි සෙනඟ තුට්ටුවකට ගනනකට නොගත්තේ ඔවුන් එතරම්ම කම්පාවට පත්ව සිටි හෙයිනි. බටහිර සම්මතයට අනුව නැගෙනහිර යුක්‍රේනයේ අංක එකේ කැරලි නායකයා ලෙස සැලකුන 42 හැවිරිදි ඇලෙක්සැන්ඩර් සැකචෙන්කෝ තම නිවස අසල කෝපි හලක හටගත් පුපුරා ගිය අධි බලැති බෝම්බයකින් මිය යාම ඊට හේතුව විය. පිපිරීමෙන් ඔහුගේ ආරක්ෂක නිළධාරියාද මිය ගිය අසල 12 දෙනෙක් තුවාල ලැබූහ. නගර අධිකාරීන් පවසන්නේ නගරයේ බැලේ ශාලාවේ තැන්පත් කල  ජනාදරයට පත් කැරලි නායකයාගේ  අවමංගල්‍යයට සහභාගී වීම සඳහා පැමිණි පිරිස එක්  ලක්ෂ විස් දහසකට අධික බවය. විදුලි කාර්මිකයකු වූ සැකචෙන්කෝ නැගෙනහිර යුක්‍රේන විමුක්ති ව්‍යාපාරයට එක් වූයේ 2010 දීය. වාර්ගික රුසියානුවන් බහුතරයක් වෙසෙන මෙම ප්‍රදේශවල ජනයාගේ මූලික ඉල්ලීම් නම් ව්‍යවස්ථාව මගින් තම භාෂාව හා සෝවියට් සංස්කෘතික අංග පවත්වාගෙන යාමේ නිදහසත්, 1942 දොන්  නිම්නයේදී නාසි ආක්‍රමණිකයාට එදිරිව රතු හමුදාව ලද ශ්‍රේෂ්ඨ ජයග්‍රහණය මත පදනම් වූ තම ඓතිහාසික හැඟීම් වලට ගරු කල යුතු බවට කොන්දේසියත්ය. කෙසේ වුවද බටහිර රටවල් යුක්‍රේන අර්බුදය දකින්නේ ත බටහිර දේශ සීමා වල ආවරණ රාජ්‍ය පිහිටිවීමේ සම්ප්‍රදායික ක්‍රෙම්ලින් උපක්‍රමයේ තවත් පියවරක් ලෙසය. බටහිර සම්බාධක නොතකා යුක්‍රේන කැරළිකරුවන්ට යුද ආධාර දීමට පුටින් ගත් තීරණය නේටෝව හා ඇමෙරිකාව දශක එකහමාරක පවත්වාගෙන ගිය ආධිපත්‍යයයේ අවසානය ලෙස සැලකේ. සැකචෙන්කෝ ඝාතනය දැඩි ලෙස හෙලාදුටු රුසියානු ජනාධිපති පුටින් මෙය සාහසික අපරාධයක් බව ප්‍රකාශ කලේය. රුසියානු විදේශ ඇමති ලැව්රොව් අනතුරු ඇගවූයේ මේ ඝාතනය හේතුවෙන් මින්ස්ක් හි පැවැත්වීමට නියමිතව තිබූ සාම සාකච්ඡා නොපැවැත්වෙනු ඇති බවය. අවමංගල්‍යයට සහභාගී වීම සඳහා සුප්‍රකට ක්‍රිමියානු නීතිපතිනි නතාලියා පොක්ලෙන්ස්කයා ද පැමින සිටියාය. මැදහත් රාජ්‍යතාන්ත්‍රික ආරංචි මාර්ග සැක කරන්නේ පසුගිය දා හෙල්සින්කි නුවර සාකච්ඡා තුලදී සිරියාවේ ඊශ්‍රායල අවශ්‍යතා රැකදීමේ කොන්දේසියක් ලෙස යුක්‍රේන අර්බුදයෙන් ඉවත් වීමට ට්‍රම්ප් එකඟ වීමෙන් අමනාපයට පත් කියෙව් රජය මෙම ඝාතනය සිදු කරන්නට ඇති බවය. එහෙත් කියෙව් බළධාරීහූ එය ප්‍රතික්ෂෙප කරති. ඔවුන් පවසන්නේ මෙය කැරලි කරුවන් ගේ අභ්‍යන්තර පාර්ශ්ව අතර ගැටුමක ප්‍රතිඵලයක් බවය. 2014 නැගෙනහිර යුක්‍රේනයේ වෙනම 'සෝවියට්' මොඩල රා‍ජ්‍යයක් ප්‍රකාශ කල කැරලි කරුවන්ගේ ප්‍රධාන අනුග්‍රාහකයා වන්නේ රුසියාවයි. එහෙත් උග්‍ර ස්ලාව් වාදී දකුණු ඔටේසියාව හැර සෙසු රටවල් මෙම රාජ්‍යය නිළ වශයෙන් පිළිගෙන නොමැත. එම වසරේ අගෝස්තුවේදී යුක්‍රෙන රජයේ හමුදා මෙම කලාපය අත්පත් කොටගැනීමට උත්සහ කලද රුසියානු අවිවලින් සන්නද්ධව සිටි කැරලි කරුවන් අතින් ඔවුහු සමූල ඝාතනය වූහ. රුසියාව ඔවුනට ටී 64 යුද ටැංකි හා 'ඉග්ලා' මිසයිල සපයන බව කියෙව් බලධාරීන් චෝදනා කරයි. 2015 ඩෙබස්ට්ලාවා දුම්රිය මංසන්ධියේ දරුණු සටනින් යුක්‍රේන භටයන් 2800ක් කැරලි කරුවන් විසින් සිරභාරයට ගනු ලැබීමෙන් පසු යුක්‍රේන රජය මෙය ත්‍රස්ත පාලන ප්‍රදේශයක් ලෙස වර්ග කලේය. මෙම සටනට කැරලි හමුදාවේ මේජර් ජනරාල් වරයකු ලෙස අණදුන් සැකචෙන්කෝ සතුරු වෙඩි පහරකින් තුවාල ලැබීය. ඝාතනයට ලක්වන විට නොනිල ඩොනෙට්ස්ක් ජනරජයේ අගමැති ලෙස කටයුතු කලේ ද ඔහුය. සාමාන්‍යයෙන් අපරීක්ෂාකාරී ලෙස නගරයේ නිතර සක්මන් කිරීම පුරුද්දක් කොට ගෙන සිටි ඔහු තම ශරීරාක්ෂක බල ඇණියද බොහෝ දුරට අඩු කලේ එය අගමැති වරයා ලෙස දේශපාලනය කිරිමට බාධාවක් ලෙස හඟිමිනි. ඉදිරි සාකච්ඡා වට වලින් අනතුරුව නැගෙනහිර යුක්‍රේනයේ නිළ තත්වය ලෝකය පිළි ගනු ඇතැයි අපේක්ෂා කල ඔහු තමා පැතූ සාමය උදාවූ වහා තම රට 'එමිරේට්ස්' දේශය වැනි පොහොසත් රටක් කරව්මෙහි ලා සිහින දුටුවේය. යුක්‍රේනයේ විශාලතම ගල් අඟුරු ආකර ඇත්තේ කැරලි පාලන පෙදෙස් තුලය. රුසියානුවෝ ඔවුනට ගෑස් හා අවි නොඅඩුව සපයති.